আবাল্য জেনে আসা, শুনে আসা শত্রুর দেশে পা রাখলাম এক আগষ্ট মাসে। কানাডার এপারের নায়েগ্রা ফলসের পাশ দিয়ে পরিবহন বাস গ্রেহাউন্ড চলে গেল আমেরিকা-কানাডার সীমান্ত শান্তি সেতুর দিকে। এক অভাবনীয় অনুভুতি সেদিন আমার ইন্দ্রিয়কে নাড়া দিয়ে যাচ্ছিল। নিজেকে নানা প্রশ্ন করেও আমি উত্তর দিতে পারি নি সেদিন। কিসের এই উত্তেজনা আমার মধ্যে ভর করেছিল? সে কি সাম্রাজ্যবাদের কোলে নিজেকে বসিয়ে দেবার লজ্জা-ক্ষোভ-গ্লান? না কি,অজেয় শত্রুর অসীম পরাক্রমের কাছে মাথা নত করবার বেদনা?